b'\n_START_ARTICLE_\nStanislavas Kostka\n_START_SECTION_\nBiografija\n_START_PARAGRAPH_\nStanislovas Kostka gim\xc4\x97 1550\xc2\xa0m. spalio 28 d. Rostkove (Rostkowo), dab. P\xc5\xa1asny\xc5\xa1o apskrityje, Mazovijos vaivadijoje, lenk\xc5\xb3 didik\xc5\xb3 \xc5\xa1eimoje. Jo t\xc4\x97vas Janas Kostka (m. 1576) buvo ka\xc5\xa1telionas ir Lenkijos karalyst\xc4\x97s senatorius, motina\xc2\xa0\xe2\x80\x93 Margarita Kryska, Mazovijos vaivados Pauliaus Kryskio dukt\xc4\x97, vyriausias brolis\xc2\xa0\xe2\x80\x93 Paulius Kryskis (1549\xe2\x80\x931609), Cechanuvo v\xc4\x97liavininkas._NEWLINE_\xc5\xa0eimoje Stanislovas buvo rengiamas visuomeniniam gyvenimui, r\xc5\xabpestingai aukl\xc4\x97jamas kataliku. B\xc5\xabdamas 14 met\xc5\xb3 jis buvo pasi\xc5\xb3stas \xc4\xaf j\xc4\x97zuit\xc5\xb3 kolegij\xc4\x85 Vienoje. Stanislovas mok\xc4\x97si kalb\xc5\xb3 ir buvo \xc5\xa0v. Barboros sodalicijos narys. Gyveno kukliai, atsidav\xc4\x97 vien savo studijomis, kaip didiko s\xc5\xabnus reng\xc4\x97si labai kukliai ir daug laiko melsdavosi ir m\xc4\x85stydavo._NEWLINE_1565\xc2\xa0m. gruod\xc5\xbeio viduryje Stanislovas rimtai susirgo neai\xc5\xa1kia liga. Nujausdamas pavoj\xc5\xb3 savo gyvybei, ligonis pasipra\xc5\xa1\xc4\x97, kad jam b\xc5\xabt\xc5\xb3 atne\xc5\xa1tas \xc5\xa0v\xc4\x8d. Sakramentas. Ta\xc4\x8diau jo brolis Paulius atkalbin\xc4\x97jo j\xc4\xaf nuo \xc5\xa1io \xc5\xbeingsnio, ai\xc5\xa1kindamas, jog nieko gr\xc4\x97smingo n\xc4\x97ra. I\xc5\xa1 tikr\xc5\xb3j\xc5\xb3, nepakviet\xc4\x97 kunigo d\xc4\x97l to, kad \xc5\xa1i\xc5\xb3 nam\xc5\xb3 \xc5\xa1eimininkas senatorius Kimberkeras buvo u\xc5\xbekiet\xc4\x97j\xc4\x99s protestantas. Suprat\xc4\x99s, kad kunigas neateis, Stanislovas meld\xc4\x97 \xc5\xa1v. Barboros, draugijos glob\xc4\x97jos, pagalbos, kad b\xc5\xabt\xc5\xb3 leista jam prie\xc5\xa1 mirt\xc4\xaf priimti komunij\xc4\x85. \xc5\xa0i malda buvo i\xc5\xa1klausyta, \xc5\xa0v. Barbora su dviem angelais pasirod\xc4\x97 kambaryje, atne\xc5\xa1\xc4\x97 sergan\xc4\x8diam jaunuoliui komunikant\xc4\x85. Po to Stanislovui pasirod\xc4\x97 \xc5\xa0v\xc4\x8d. Mergel\xc4\x97 Marija su k\xc5\xabdik\xc4\x97liu, kur\xc4\xaf leido Stanislovui paimti ant rank\xc5\xb3, paragino j\xc4\xaf stoti \xc4\xaf J\xc4\x97zaus draugij\xc4\x85. Po \xc5\xa1i\xc5\xb3 nepaprast\xc5\xb3 maloni\xc5\xb3 Stanislovas pasveiko ir v\xc4\x97l gal\xc4\x97jo mokytis kolegijoje._NEWLINE_Prie\xc5\xa1 t\xc4\x97vo vali\xc4\x85, jis nusprend\xc4\x97 tapti j\xc4\x97zuitu ir i\xc5\xa1vyko \xc4\xaf Rom\xc4\x85. 1567\xc2\xa0m. buvo priimtas \xc4\xaf ordino narius. Po met\xc5\xb3, gruod\xc5\xbeio 8 d., Stanislovas Romoje mir\xc4\x97. Ilgai buvo prisimenamas d\xc4\x97l savo nuolankumo ir tyrumo. Kanonizuotas 1726\xc2\xa0m.'